Gerd-Ragna Bloch Thorsen

Gerd-Ragna Bloch Thorsen (1951– 2006) var en norsk lege og forfatter.

Bloch Thorsen var overlege på psykiatrisk klinikk ved Stavanger universitetssjukehus, Rogaland, og arbeidende styreformann i Stiftelsen Psykiatrisk Opplysning (Psykopp).

I 1970 tok Bloch Thorsen examen artium ved Stavanger katedralskole. Hun studerte medisin i Bergen, og gjennomførte turnustjenesten i Hammerfest. Sammen med sin mann var hun bydelslege i Stavanger fra 1980 til 1985 ved Kongsteinsgaten legesenter. Hun begynte så ved Psykiatrisk avdeling i Stavanger, og ble spesialist i psykiatri i 1989. 

Fra 1992 til 2001 var hun avdelingsoverlege ved Rogaland Psykiatriske Sjukehus i Stavanger.  Gerd-Ragna Bloch Thorsen hadde et navn i skandinavisk psykiatri og i ledende miljøer også internasjonalt. Hun var en av drivkreftene bak opprettelsen av konferansen Schizofrenidagene, som har blitt til Europas største regelmessige psykiatrikonferanse som hvert år avholdes i Stavanger. Hun var også med på å starte Forlaget Hertervig, som i dag er Skandinavias største nisjeforlag innen psykiatrisk helseopplysning.

Thorsen døde av akutt hjertesykdom, 55 år gammel. Hun var gift med lege Olav Thorsen til sin død. Sammen fikk de to barn.

I 2002 mottok hun Karl Evangs helseopplysningspris for sitt fremragende arbeid med folkeopplysning.

I 2006 opprettet PsykOpp et minnefond for å hedre og videreutvikle Gerd-Ragna Bloch Thorsens arbeid for folkeopplysning og forskning i et antistigmaperspektiv. Minnefondets formål er å vektlegge Gerd-Ragna Bloch Thorsens virke i det tverrfaglige utviklingsarbeidet innen psykiatri og samfunn.

Gaten som er hovedinnkjøringen på Stavanger universitetssjukehus, er kalt opp etter Bloch Thorsen; Gerd-Ragna Bloch Thorsens gate. 

 Bibliografi utvalg 
 Den lille boken om følelser (Roman) (2009)
 Gate closed (Roman) (2008)
 Veien til Louisiana (Roman) (2006)
 Elena (2005)
 Schizofreni : for pasienter, pårørende, helsepersonell og andre (2005)
 Uttrykk-  bilder (2004)
 Hva er det med Monica (2004)
 Minilex : psykiatrisk minileksikon (2003)
 Du ser sliten ut (2002)
 Depresjon (2001)
 Mestringsbok ved angstlidelser (2000)
 Ansikt til ansikt (Dikt) illustrert av Petter Hegre. (1996)
Alle Hertervig Forlag, Psykiatrisk opplysning, Stavanger

 Priser 
 2002: Karl Evangs pris
 1989: Norsk Pasientforeningspris, sammen med sine medarbeiderne.
 1995: Pårørendeprisen for sitt banebrytende arbeid med å trekke pårørende inn i behandlingen av psykiske lidelser.

 Referanser 

Kategori:Norske psykiatere
Kategori:Norske sakprosaforfattere
Kategori:Personer fra Stavanger kommune